സ്ത്രീധനപീഡനമടക്കം വര്ധിക്കുന്നതിനു പിന്നില് ഇത്തരം സീരിയലുകള് കടുത്ത നിലപാടുമായി ജൂറി 10 വയസ്സിനു താഴെയുള്ള കുട്ടികളെപ്പോലും മോശമായി ചിത്രീകരിച്ചിട്ടുണ്ട്. ലഭിച്ച 39 എന്ട്രികളും സ്ത്രീകളെയും കുട്ടികളെയും മോശമായി ചിത്രീകരിച്ചവയാണെന്ന് ജൂറി അംഗങ്ങള് പറഞ്ഞു. തിരുവനന്തപുരം: ടെലിവിഷന് സീരിയലുകള്ക്കെതിരേ കടുത്ത നിലപാടുമായി സംസ്ഥാന ടെലിവിഷന് അവാര്ഡ് ജൂറി. സ്ത്രീവിരുദ്ധതയും അവിഹിതബന്ധങ്ങളും പ്രൈം ടൈമില് വീടുകളിലെത്തിക്കുന്നതിനെ ചൊല്ലിയാണ് ജൂറി നിലപാട്. സ്ത്രീധനപീഡനമടക്കം വര്ധിക്കുന്നതിനു പിന്നില് ഇത്തരം പരമ്ബരകളുടെ സ്വാധീനമുണ്ടെന്നും ജൂറി പറഞ്ഞു. കുടുംബത്തോടൊപ്പമിരുന്ന് കാണാന് പാടില്ലാത്തവിധം നിലവാരത്തകര്ച്ചയിലാണ് മലയാളത്തിലെ സീരിയലുകള്. ഇത്തവണയും സീരിയലുകള്ക്ക് പ്രധാന പുരസ്കാരങ്ങള് നല്കിയില്ല. ഇതില് ഗൗരവമായ ഇടപെടലുണ്ടാകണമെന്ന നിര്ദേശവും ജൂറി സര്ക്കാരിനു സമര്പ്പിച്ചിട്ടുണ്ട്. മികച്ച സീരിയല്, മികച്ച രണ്ടാമത്തെ സീരിയല്, മികച്ച സംവിധായകന്, കലാസംവിധായകന് തുടങ്ങിയ അവാര്ഡുകളിലാണ് ഇത്തവണ സീരിയലുകളെ തഴഞ്ഞത്. മുന്വര്ഷവും നിലവാരത്തകര്ച്ച ചൂണ്ടിക്കാട്ടി സീരിയലുകള്ക്ക് അവാര്ഡ് നല്കിയിരുന്നില്ല. 39 എന്ട്രികളാണ് ഈ വിഭാഗത്തില് ലഭിച്ചത്. ഇവയെല്ലാം സ്ത്രീകളെയും കുട്ടികളെയും മോശമായി ചിത്രീകരിച്ചിരിക്കുന്നതാണെന്ന് ജൂറി അംഗങ്ങള് ചൂണ്ടിക്കാട്ടി. 10 വയസ്സിനു താഴെയുള്ള കുട്ടികളെപ്പോലും മോശമായി ചിത്രീകരിച്ചിട്ടുണ്ടെന്ന് ജൂറി അഭിപ്രായപ്പെട്ടു. എല്ലാ മേഖലയിലും സമൂഹം മുന്നോട്ടുപോയിട്ടും സീരിയലുകള് 50 വര്ഷം പിന്നിലേക്കാണ് പോകുന്നതെന്ന് ജൂറി ചെയര്മാന് ആര്. ശരത് പറഞ്ഞു. ഒട്ടുമിക്കവയിലും സാഹിത്യ, സംഗീത ഭംഗിയില്ലെന്നും ജൂറി വിലയിരുത്തി. സാങ്കേതിക മികവുമില്ല. കുടുംബത്തോടൊപ്പം ഒരുമിച്ചിരുന്നു കാണുന്ന മാധ്യമമെന്ന നിലയില് ടെലിവിഷന് പരമ്ബരകളിലും കോമഡി പരിപാടികളിലും ചാനലുകള് കൂടുതല് ഉത്തരവാദിത്വം പുലര്ത്തണം. വൈവിധ്യവും നിലവാരവുമുള്ള സൃഷ്ടികളെ പ്രോത്സാഹിപ്പിക്കാന് പുരസ്കാരത്തുക വര്ധിപ്പിക്കണമെന്നും ഇക്കാര്യങ്ങള് പഠിക്കാന് വിദഗ്ധ സമിതിയെ നിയോഗിക്കണമെന്നും നിര്ദേശമുണ്ട്.